  Майя Бывальцева 10-тӥ куарусёнэ Удмуртилы тӧроез дырызлэсь вазь быръёнъёс но улосвылысь Кун Кенешлэн куатетӥ ӧтчамаз депутатъёсты быръёнъёс ортчозы. Эрико чакласьёс сямен отчы «Россия выбирает» ӵектослэн 200 пала волонтёръёсыз пыриськозы. Иворъёсъя «Удмуртия» агентстволы со сярысь вераз движенилэн элькунмыя координаторез Максим Тенсин. Ӵектосэ пыриськисьёс курсъёсты одно ик ортчо, отын соослы валэкто, кыӵе янгышъёс луыны быгато, кызьы соосты пусйыны но азьланяз медаз луэ шуыса алыны. Дышетонэ ми теоретикъёсты но, практикъёсты но кыскиськомы. Адямиосты, кин быръёнъёсъя ӧриосын ужаллямын, кин вераны быгатоз, кыӵе ужпумъёсын пумиськыны луоз чаклан дыръя, ӵемгес пумиськылӥсь янгышъёсты эскериськомы Максим ТенсинСолэн верамезъя, «Россия выбирает» движенилэн волонтёръёсыз чаклан уж борды рос-прос басьтӥсько, ивортодэт вӧлмытон ёзъёсты ужазы куто. «Ми ивортодэт вӧлмытон ёзъёсты кутӥськомы, ми иворъёсты Твиттере поттомы, милям Телеграм понна нимысьтыз программа гожтэмын, янгышъёс сярысь ивортонъёс отын автоматика амалэн эскериськозы но югдурез катрадлык ласянь чаклась ёзэсъёсы вуозы. Ми сое ӟечлыко лэсьтыны тыршиськомы, милесьтым ужмес учкисьёс мед валалозы, мар лэсьтӥське быръёнъёсъя участокъёсын», — пусйиз движенилэн координаторез. Максим Тенсинлэн кылъёсызъя, та ӵектослэн валтӥсь ужпумез — азьланяз ортчоно быръёнъёслы мыло-кыдо адямиосты утчан но дышетон. «Кунмуртъёс валаны кулэ, соос асьсэос быръёнъёсы уг пырисько, катрадлыкез чакланэз уг радъяло ке, соос понна сое нокин уз лэсьты. Асьмелэн мыло-кыдо луэммылэсь потэ, кызьы ортчозы быръёнъёс. Милемлы кулэ, соос зэмлыко но шара мед ортчозы шуыса. Соку ваньзы оскозы, тӧрлык калыклэн мылкыдызъя кылдытэмын шуыса», — пусйиз Тенсин. Кандидатъёслэн лыдметэнызы но соослэн округъёсъя люкиськеменызы тодматскыны луэ иворъёсъя «Удмуртия» агентстволэсь статьязэ учкыса «Удмуртиысь Кун Кенеше быръёнъёс-2017» но «Удмуртилы тӧроез быръёнъёс-2017» сярысь иворъёс Тегъёс: Политика Ижкар быръёнъёс Удмуртия КунКенеш  